
	Παρουσίαση του ψηφιακού δίσκου του Αντρέα Αντρέου

Κώστας Σμοκοβίτης

Δεν ξεχνά Και Τραγουδά

Κύπρος 1974

στο Σπίτι της Κύπρου

Τη Δευτέρα 11 Μαΐου 2015 το Σπίτι της Κύπρου και η Εταιρεία G.S.F. Music – Η. Γ. Σαμουρίδης παρουσίασαν τον ψηφιακό δίσκο Κώστας Σμοκοβίτης, Δεν ξεχνά Και Τραγουδά, Κύπρος 1974, σε μουσική Αντρέα Αντρέου, στίχους Αντρέα Αντρέου και Γιώργου Κανλή, ερμηνεία Κώστα Σμοκοβίτη, ιδέα, επιμέλεια και χορηγία παραγωγής Νίκου Παπακλεοβούλου και παραγωγή-διάθεση G.S.F. Music – Η. Γ. Σαμουρίδη.  

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους  και στη συνέχεια διάβασε τον χαιρετισμό του Πρέσβη της Κυπριακής Δημοκρατίας κ. Κυριάκου Κενεβέζου ο οποίος συνεχάρη τους συντελεστές σημειώνοντας ότι τέτοιες πρωτοβουλίες είναι πολύ σημαντικές, ιδιαίτερα σε συνθήκες οικονομικής κρίσης όπου τίθενται υπό αμφισβήτηση οι αρχές και οι αξίες μας.

Για την παραγωγή και τους συντελεστές μίλησε ο κ. Νίκος Παπακλεοβούλου επισημαίνοντας ότι η μουσική και το τραγούδι δεν είναι μόνο μέσο διασκέδασης και ψυχαγωγίας, είναι και μέσο έκφρασης πόνου και πόθου, αποστολής μηνυμάτων και διδαγμάτων, αναμόχλευσης ιστορικής μνήμης, εθνικής αφύπνισης και κάλεσμα για αγώνα.

Ο συνθέτης και στιχουργός κ. Αντρέας Αντρέου μίλησε για τους συντελεστές του έργου προβάλλοντας την καλλιτεχνική τους διάσταση και επεσήμανε ότι σκοπός του ήταν μέσα από τους στίχους να δώσει ένα ολοκληρωμένο χρονικό της εισβολής και όλων των εκφάνσεων και συνεπειών της.

Η εκδήλωση συνεχίστηκε με την προβολή video με θέμα τον καλλιτέχνη Κώστα Σμοκοβίτη και τον παρουσιαζόμενο ψηφιακό δίσκο.


Το πρόγραμμα της εκδήλωσης παρουσίασε ο ηθοποιός κ. Γιάννης Παπαϊωάννου.

Με την παρέμβαση του Κώστα Σμοκοβίτη ολοκληρώθηκε η εκδήλωση, ο οποίος μίλησε τόσο για τις ατέλειωτες ώρες σκληρής δουλειάς αλλά και τη χαρά και συγκίνηση που αποκόμισε ερμηνεύοντας τα τραγούδια του δίσκου.  

